Atoqli adiblar va mutafakkirlarimiz ijodiy merosini yoshlar o‘rtasida targ‘ib qilish hamda Adiblar xiyobonidan samarali foydalanish chora-tadbirlari to‘g‘risida

Yoshlar, shu jumladan talabalar va o‘quvchilar o‘rtasida atoqli adiblar va mutafakkirlarimiz ijodiy merosini keng targ‘ib qilish, ularning adabiyotga qiziqishlarini yanada oshirish, rag‘batlantirish, shuningdek, Toshkent shahrida barpo etilgan Adiblar xiyobonidan samarali foydalanish maqsadida Vazirlar Mahkamasi qaror qiladi: 
 1. O‘zbekiston Respublikasi Oliy va o‘rta maxsus ta’lim vazirligi, Madaniyat vazirligi, Yoshlar ishlari agentligi, O‘zbekiston Fanlar akademiyasi, O‘zbekiston Badiiy akademiyasi, O‘zbekiston Yozuvchilar uyushmasi, Respublika Ma’naviyat va ma’rifat markazi hamda Toshkent shahar hokimligi tomonidan ishlab chiqilgan:
 Toshkent shahridagi Adiblar xiyobonidan samarali foydalanish va ta’lim muassasalarida adiblar ijodini o‘rganish bo‘yicha chora-tadbirlar rejasi (keyingi o‘rinlarda — chora-tadbirlar rejasi) 1-ilovaga muvofiq; 
 Adiblar xiyobonida haykallari o‘rnatilgan atoqli yozuvchi va shoirlarning hayoti va ijodini chuqur o‘rganish hamda targ‘ib qilish bo‘yicha oliy ta’lim muassasalarini biriktirish ro‘yxati 2-ilovaga muvofiq; 
 atoqli adiblar nomidagi maxsus stipendiyalarni va ko‘krak nishonlarini joriy qilish asoslari, tartibi, ushbu stipendiyalar va ko‘krak nishonlari bilan taqdirlash mezonlari, stipendiyalarni to‘lash muddatlari va miqdorini, ko‘krak nishonlarining tavsifini nazarda tutuvchi Atoqli adiblar nomidagi maxsus stipendiyalar va ko‘krak nishonlari to‘g‘risidagi namunaviy nizom 3-ilovaga muvofiq tasdiqlansin. 
 2. O‘zbekiston Respublikasi Oliy va o‘rta maxsus ta’lim vazirligi tizimida oliy ta’lim muassasalari bo‘lgan vazirlik va idoralar bilan birgalikda ushbu qarorning 2-ilovasida nazarda tutilgan oliy ta’lim muassasalarida: 
 bir oy muddatda biriktirilgan atoqli adiblarning hayoti va ijodini chuqur o‘rganish hamda targ‘ib qilish bo‘yicha o‘quv-ma’rifiy tadbirlarni amalga oshiruvchi ijodiy guruhlar faoliyatini yo‘lga qo‘ysin; 
 2020/2021 o‘quv yilidan boshlab, ilmiy-adabiy maslahatchi lavozimini joriy etsin;
 2020/2021 o‘quv yilidan boshlab, oliy ta’lim muassasalarida ularga biriktirilgan atoqli adiblar nomidagi maxsus stipendiyalar va ko‘krak nishonlarini joriy qilishni ta’minlasin;
 2021/2022 o‘quv yilidan boshlab, atoqli yozuvchi va shoirlarning hayoti va ijodini chuqur o‘rganish hamda targ‘ib qilishga boshqa oliy ta’lim muassasalarini ham jalb qilish choralarini ko‘rsin. 
 3. Oliy ta’lim muassasasining ilmiy-adabiy maslahatchisi:
 oliy ta’lim muassasasiga biriktirilgan atoqli adibning hayoti va ijodini chuqur o‘rganish hamda targ‘ib qilish bilan shug‘ullanishi; 
 O‘zbekiston Yozuvchilar uyushmasining tavsiyasi bilan jalb etilishi hamda oliy ta’lim muassasasida jamoatchilik asosida faoliyat yuritishi;
 oliy ta’lim muassasalarining budjetdan tashqari mablag‘lari hisobidan rag‘batlantirilishi mumkinligi;
 oliy ta’lim muassasalari o‘zlariga biriktirilgan atoqli adiblarning hayoti va ijodini chuqur o‘rganish hamda targ‘ib qilish bo‘yicha o‘qituvchi va talabalardan tashkil topgan ijodiy guruhlar faoliyatini muvofiqlashtirishi belgilab qo‘yilsin.
 4. Belgilansinki:
 atoqli adiblar nomidagi maxsus stipendiyalar miqdori O‘zbekiston Respublikasi Vazirlar Mahkamasining 2020-yil 31-yanvardagi 59-son qarori bilan tasdiqlangan Oliy ta’lim muassasalari talabalari uchun stipendiyalarning belgilangan miqdorlarining 2-bandiga muvofiq hisoblanadi;
 chora-tadbirlar rejasida belgilangan vazifalarni amalga oshirish bilan bog‘liq xarajatlar oliy ta’lim muassasalarining budjetdan tashqari mablag‘lari hisobidan qoplanadi.
 5. Toshkent shahar hokimligi Toshkent tarixi muzeyining fondi muntazam ravishda shahar tarixiga oid arxeologik, numizmatik va etnografik topilmalar, shuningdek, turli eksponatlar bilan doimiy yangilanib va to‘ldirib borilishini hamda ushbu maqsadlar uchun mahalliy budjetdan mablag‘ ajratilishini ta’minlasin.
 6. O‘zbekiston Respublikasi Turizmni rivojlantirish davlat qo‘mitasi 2021-yil 1-yanvardan boshlab, Adiblar xiyoboni hamda Toshkent tarixi muzeyini turistik yo‘nalishlarga kiritish choralarini ko‘rsin.
 7. O‘zbekiston Respublikasi Oliy va o‘rta maxsus ta’lim vazirligi Madaniyat vazirligi hamda Turizmni rivojlantirish davlat qo‘mitasi bilan birgalikda tizimidagi ta’lim muassasalarida 2020/2021 o‘quv yilidan boshlab mamlakatimizdagi mavjud muzeylarning yo‘nalishlarini hisobga olgan holda gidlar (gid-tarjimonlar) tayyorlashni tashkil etsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev hamda O‘zbekiston Respublikasi oliy va o‘rta maxsus ta’lim vaziri I.U. Madjidov zimmasiga yuklansin.
 1. Mazkur Nizom oliy ta’lim muassasalarining talabalariga adiblar nomidagi maxsus stipendiyalar (keyingi o‘rinlarda — maxsus stipendiya) tayinlash va to‘lash, shuningdek, adiblar nomidagi ko‘krak nishoni (keyingi o‘rinlarda — ko‘krak nishoni) bilan taqdirlash tartibini belgilaydi. 
 2. Maxsus stipendiya va ko‘krak nishoni tegishli adibga biriktirilgan oliy ta’lim muassasasida mazkur adiblar hayoti va ijodini o‘rganish, faoliyatini yoritish, ilmiy tadqiq qilish hamda targ‘ib etish yo‘nalishida izlanish olib borayotgan, alohida faollik ko‘rsatgan o‘qituvchi va talabalarni rag‘batlantirish maqsadida ta’sis etiladi.
 3. Maxsus stipendiya kvotasi oliy ta’lim muassasalaridagi fakultetlar sonidan kelib chiqib, har bir fakultet bo‘yicha bittadan alohida-alohida ajratiladi.
 4. Maxsus stipendiya quyidagi mezonlarga javob beradigan davlat oliy ta’lim muassasalari kunduzgi ta’lim shaklida tahsil olayotgan bakalavriatining 1 — 3-bosqich hamda magistraturasining 1-bosqich talabalariga belgilanadi:
 maxsus stipendiya nomiga ta’sis etilgan adibning hayoti va ijodini o‘rganish, faoliyatini yoritish, ilmiy tadqiq qilish va targ‘ib etish yo‘nalishida izlanish olib borish;
 adabiyot va kitobxonlikni keng targ‘ib qilish yo‘nalishida alohida faollik ko‘rsatish;
 adabiyot va kitobxonlikka doir konferensiyalarda (tanlovlarda) qatnashish;
 nashr etilgan ishlarning (asarlarning) mavjudligi.
 5. Maxsus stipendiya tayinlanishida talabgorlarning ushbu Namunaviy nizomning 4-bandida belgilangan mezonlarga muvofiq bilim va ijodiy tayyorgarlik darajasini sinovdan o‘tkazish maqsadida oliy ta’lim muassasasi:
 maxsus stipendiyaga talabgorlar orasidan tanlab olish uchun ta’lim yo‘nalishlari va adabiyot sohasidagi mutaxassislardan iborat tanlov komissiyasini (keyingi o‘rinlarda — Tanlov komissiyasi) tuzadi va uning ish tartibini belgilaydi;
 adiblar hayoti va ijodi bo‘yicha test sinovlari (keyingi o‘rinlarda — test sinovi) savollarini tasdiqlaydi.
 6. Talabgorlar dastlabki ko‘rib chiqish uchun fakultet ilmiy kengashiga har yili 20-martga qadar quyidagi hujjatlarni topshiradilar:
 sinov daftarchasidan ko‘chirma (o‘zlashtirish ko‘rsatkichi);
 kafedra tavsiyanomasi;
 ijodiy (ilmiy) ish, uning annotatsiyasi va taqriz (mavjud bo‘lsa);
 murabbiyning fikr-mulohazalari;
 muayyan adib hayoti va ijodi hamda faoliyatini (ommaviy axborot vositalarida, ijtimoiy tarmoqlarda va boshqa) targ‘iboti bo‘yicha materiallar;
 muayyan adib hayoti va ijodini, faoliyatini tadqiq qilish bo‘yicha respublika va xalqaro miqyosdagi jurnallarda chop etilgan yakka mualliflikdagi ilmiy maqolalar, o‘tkazilgan anjumanlardagi faol ishtirokini tasdiqlovchi hujjat (asl nusxasi);
 o‘z sohasi bo‘yicha xalqaro yoki respublika darajasidagi ko‘rgazma, biyennale, festival, simpozium, tanlov va boshqa nufuzli tadbirlardagi ishtiroki va natijalarga erishganligi (mavjud bo‘lsa) to‘g‘risida tasdiqlovchi hujjat.
 Barcha hujjatlar ikki nusxada, har bir nusxasi alohida jildga joylangan holda taqdim qilinadi. Har bir jild muqovasida taqdim qilayotgan fakultetning nomi, talabgorning ismi va familiyasi, ishning nomi ko‘rsatilgan bo‘ladi.
 7. Fakultet ilmiy kengashi har yili 31-martga qadar talabgorlar tomonidan taqdim etilgan hujjatlarni ko‘rib chiqib, maxsus stipendiyaga nomzodlarni tavsiya etish, nomzodlikka talabgorlarning o‘qishdagi va ijodiy (ilmiy) faoliyatidagi muvaffaqiyatlarini baholash uchun muhokamaga qo‘yadi.
 Muhokamadan so‘ng yashirin ovoz berish yo‘li bilan eng munosib talabgorlar tanlab olinadi. Bunda talabgor va uning ishi uchun ovoz berishda ishtirok etgan kengash a’zolarining uchdan ikki qismidan ortig‘i ovoz berganda, nomzod talabalar ma’qullangan hisoblanadi va ularning nomzodini fakultet ilmiy kengashi Tanlov komissiyasiga kiritish maqsadida fakultet dekanatiga taqdim etadi.
 Fakultet dekanati har yili 10-aprelga qadar nomzodlarning hujjatlarini Tanlov komissiyasiga taqdim etadi.
 8. Tanlov komissiyasi:
 har yili 20-aprelga qadar talabgorlar bilan test sinovi hamda suhbat o‘tkazadi;
 har yili 25-aprelga qadar nomzodlarning so‘nggi tanlovini yashirin ovoz berish yo‘li bilan tashkil etadi, bunda talabgor va uning ishi uchun ovoz berishda ishtirok etgan komissiya a’zolarining uchdan ikki qismi yoqlab ovoz berganda, ushbu nomzodni maxsus stipendiya tayinlash uchun tavsiya qiladi;
 har yili 27-aprelga qadar maxsus stipendiya tayinlash uchun tavsiya etish to‘g‘risidagi qarorni oliy ta’lim muassasasi ilmiy kengashiga taqdim etadi.
 9. Tanlov komissiyasining maxsus stipendiyani tayinlash to‘g‘risidagi qarori asosida har yili 30-aprelga qadar oliy ta’lim muassasasi ilmiy kengashining qarori qabul qilinadi.
 Oliy ta’lim muassasasi ilmiy kengashining maxsus stipendiyani tayinlash to‘g‘risidagi qarori rektor buyrug‘i asosida kuchga kiradi.
 10. Maxsus stipendiyaga sazovor bo‘lgan talabalarga har yili 20-mayga qadar “Adiblar nomidagi maxsus stipendiya sovrindori” guvohnomasi (keyingi o‘rinlarda — guvohnoma) beriladi.
 11. Maxsus stipendiya talabalarga har yili, bir o‘quv yili uchun 1-sentabrdan boshlab belgilangan miqdorga qat’iy rioya qilingan holda tayinlanadi.
 Maxsus stipendiya miqdori Vazirlar Mahkamasining 2020-yil 31-yanvardagi 59-son qarori 2-ilovasining 2-bandiga muvofiq belgilanadi. 
 12. Talaba o‘qishini boshqa oliy ta’lim muassasasiga ko‘chirganda yoki akademik ta’til olganda maxsus stipendiya to‘lanmaydi. 4-bosqich talabalariga maxsus stipendiya o‘qigan davri uchun to‘lanadi.
 13. Ko‘krak nishoni bilan oliy ta’lim muassasalarida madaniyat va ma’rifat sohasini rivojlantirish, adiblar hayoti va ijodini chuqur o‘rganish hamda aholi o‘rtasida, shuningdek, dunyo miqyosida keng targ‘ib qilish borasida yuqori natijalarga erishgan oliy ta’lim muassasalarining o‘qituvchi va talabalari taqdirlanadi. 
 14. Ko‘krak nishoni bilan ushbu Namunaviy nizomga muvofiq oliy ta’lim muassasasi rektori taqdirlaydi.
 15. Oliy ta’lim muassasasida ko‘krak nishoni bilan taqdirlash uchun nomzodlarni tanlash va tayinlash bo‘yicha ishchi guruh (keyingi o‘rinlarda — ishchi guruh) tuziladi.
 Ishchi guruh tarkibiga adabiyotshunos olim va mutaxassislar, shuningdek, fuqarolik jamiyati instituti vakillari kiritiladi. Ishchi guruh tarkibi oliy ta’lim muassasasi rektori tomonidan tasdiqlanadi.
 Ishchi guruh Nizomga muvofiq ko‘krak nishoniga tavsiya etilgan nomzodlar hujjatlarining xolis va adolatli ko‘rib chiqilishi uchun mas’ul.
 16. Ko‘krak nishoni kvotasi oliy ta’lim muassasalaridagi fakultetlar sonidan kelib chiqib, har bir fakultet bo‘yicha bittadan ajratiladi.
 Oliy ta’lim muassasalarining tarkibiy bo‘linmalari va tegishliligi bo‘yicha dekanatlari ko‘krak nishoni bilan taqdirlash bo‘yicha takliflarni oliy ta’lim muassasasining Yoshlar bilan ishlash, ma’naviyat va ma’rifat bo‘limiga har yili 1-aprelga qadar taqdim etadi.
 Yoshlar bilan ishlash, ma’naviyat va ma’rifat bo‘limi nomzodlar bo‘yicha takliflarni belgilangan tartibda ko‘rib chiqadi hamda har yili 20-aprelga qadar oliy ta’lim muassasasi ishchi guruhiga taqdim etadi.
 17. Ko‘krak nishoniga tavsiya etilgan nomzodlarni ko‘rib chiqish bo‘yicha ishchi guruh yig‘ilishida nomzodlarning hujjatlari o‘rganilib, har yili 1-mayga qadar eng munosib nomzodlar to‘g‘risida yakuniy xulosa qabul qilinadi hamda oliy ta’lim muassasasi rektoriga taqdim etiladi. 
 Oliy ta’lim muassasasi rektorining ko‘krak nishoni bilan taqdirlash to‘g‘risidagi buyrug‘i har yili 8-mayga qadar chiqariladi.
 18. Ko‘krak nishoni va uning guvohnomasi har yili 20-mayga qadar oliy ta’lim muassasasi rektori tomonidan tantanali ravishda topshiriladi.
 19. Ko‘krak nishoni bilan taqdirlangan shaxslar bazaviy hisoblash miqdorining uch baravari miqdorida bir marta to‘lanadigan pul mukofoti oladilar.
 Bir marta to‘lanadigan pul mukofotlari oliy ta’lim muassasasining budjetdan tashqari mablag‘lari hisobidan (o‘qitishning bazaviy qiymati miqdoridan oshadigan qismida to‘lov-kontrakt asosida o‘qishdan tushadigan tushumlar) ichki imkoniyatlardan kelib chiqib moliyalashtiriladi.
 20. Bir shaxs ko‘krak nishoni bilan bir marta mukofotlanadi.
 Ko‘krak nishoni davlat mukofotlaridan keyin ko‘krakning chap tomoniga taqiladi.
 21. Ko‘krak nishoni 0,25 mikron qalinlikda oltin rangli mis qotishmasidan tayyorlanadi va diametri 34 millimetrli doira shaklida bo‘ladi.
 Ko‘krak nishonining markazida adib qiyofasi aks ettiriladi. Ko‘krak nishonining aylanasi bo‘ylab, yuqori qismida oq emal fonida adibning taxallusi yoki ismi yozilgan bo‘ladi. Aylananing quyi qismida adib qalamiga mansub hikmatli so‘z joylashtirilishi mumkin. Harflar balandligi — 2,2 millimetr.
 22. Ko‘krak nishonining orqa tomonida O‘zbekiston Respublikasi Davlat gerbi tasvirlanadi.
 Ko‘krak nishonining qalinligi — 3 millimetr.
 Yozuv va tasvirlar — bo‘rtma.
 Ko‘krak nishonining old va orqa tomonlarining chetlari qabariq doira bilan o‘ralgan bo‘ladi.
 Ko‘krak nishoni ilmoq va halqa yordamida besh qirrali qadag‘ichga ulanadi.
 Qadag‘ichning orqa tomoniga ko‘krak nishonini kiyimga taqib qo‘yish uchun to‘g‘nog‘ich ko‘rinishidagi moslama o‘rnatiladi.
 23. Har bir ko‘krak nishonining tavsifi Oliy va o‘rta maxsus ta’lim vazirligi bilan kelishilgan holda tegishli oliy ta’lim muassasasi tomonidan tasdiqlanadi. 
 24. Kundalik darslarni o‘zlashtirmaydigan, o‘quv intizomini va odob-axloqni buzgan talabalarni o‘quv yili mobaynida fakultet kengashining tavsiyasiga binoan oliy ta’lim muassasasi rektori buyrug‘i asosida maxsus stipendiyadan mahrum qilinishi mumkin.
 25. Maxsus stipendiya va ko‘krak nishoni bilan taqdirlash bo‘yicha ariza va shikoyatlar qonunchilik hujjatlarida belgilangan tartibda ko‘rib chiqiladi.